CPF ผนึก “สมาคมตำรวจ” ส่ง Food Truck สู่ผู้ประกอบการแท็กซี่ สู้ภัยโควิด-19
CPF ผนึก "สมาคมตำรวจ" ส่ง Food Truck สู่ผู้ประกอบการแท็กซี่ สู้ภัยโควิด-19
8 มิ.ย. 2563

พล.ต.ท.เพิ่มพูน ชิดชอบ ผู้ช่วยผู้บัญชาการตำรวจแห่งชาติ ผู้แทน ผบ.ตร. พร้อมด้วย พล.ต.อ.วินัย ทองสอง นายกสมาคมตำรวจ และ นายประสิทธิ์ บุญดวงประเสริฐ ประธานคณะผู้บริหาร บริษัท เจริญโภคภัณฑ์อาหาร จำกัด (มหาชน) หรือ CPF ร่วมมอบอาหารอุ่นร้อนพร้อมทานจาก CPF Food Truck ใน “โครงการอาหารปลอดภัย จากใจ…สู่ชุมชน เพื่อพี่น้องแท็กซี่” ให้แก่ ผู้ขับรถแท็กซี่ เพื่อลดค่าครองชีพและช่วยบรรเทาความเดือดร้อนด้านอาหารหลังได้รับผลกระทบจากโควิด-19 โดยมี นายวรพล แกมขุนทด นายกสมาคมวิชาชีพผู้ขับขี่รถยนต์สาธารณะแท็กซี่ ร่วมรับมอบ ณ สโมสรตำรวจ ถ.วิภาวดีรังสิต
โดยพล.ต.อ.วินัย ทองสอง เปิดเผยว่า ในช่วงการเกิดโควิด-19 สมาคมฯ เห็นถึงความเดือดร้อนของพี่น้องแท็กซี่ ที่ต้องออกรถแต่ไม่มีผู้โดยสาร เกิดค่าใช้จ่ายและความเครียด ซึ่งเป็นบุคคลอีกกลุ่มหนึ่งที่ต้องการความช่วยเหลือ การที่ CPF นำอาหารปลอดภัยมาอุ่นร้อนมอบกับพี่น้องแท็กซี่ในวันนี้ ถือเป็นอีกโครงการที่ช่วยลดค่าใช้จ่ายด้านอาหารได้ สะท้อนถึงความมีน้ำใจของบริษัทฯ ที่มีต่อคนไทยอย่างน่าชื่นชม
ด้าน นายประสิทธิ์ บุญดวงประเสริฐ กล่าวว่า โครงการฯนี้ เป็นดำริของ นายสุภกิต เจียรวนนท์ ประธานกรรมการบริษัท CPF เพื่อบรรเทาความเดือดร้อนด้านอาหาร ให้แก่ประชาชนในชุมชนต่างๆ ของ กทม. โดยเฉพาะพี่น้องแท็กซี่ ซึ่งเป็นอีกกลุ่มหนึ่งที่ได้รับผลกระทบโควิด-19 CPF ยินดีที่ได้นำอาหารปลอดภัยจาก CPF Food Truck ออกทำหน้าที่อีกครั้ง เป็นครั้งที่ 17 เพื่อให้ทุกคนได้ทานอาหารอุ่นร้อน อร่อย สะอาด ปลอดภัย เป็นมื้อกลางวัน ก่อนออกรถรับส่งผู้โดยสาร
ทั้งนี้ CPF Food Truck เป็นรถขนาดเล็กสีสันสะดุดตา เคลื่อนที่สะดวก บนรถมีตู้อุ่นอาหารขนาดใหญ่ประสิทธิภาพสูง อุ่นอาหารชิลด์ (แช่เย็น) ได้ครั้งละ 100 แพ็ค ภายในเวลาไม่กี่นาที แจกข้าวกล่องคุณภาพมาตรฐานส่งออก ให้เลือก 6 เมนู ได้แก่ ข้าวอกไก่ซอสจิ้มแจ่ว, ข้าวผัดไก่ย่างซอสเกาหลี, ข้าวไก่สไปซี่, ข้าวอกไก่ย่างซอสกระเทียม, ข้าวตับกระเทียม และข้าวไข่เจียว พร้อมไข่ต้มและน้ำดื่ม นอกจากนี้ ยังร่วมกับพันธมิตรอย่างโอสถสภา แจกเครื่องดื่ม และ Mc ยีนส์ แจกหน้ากากผ้า โดยมอบอาหารไปยังชุมชนต่างๆ ใน กทม. จำนวน 30 ครั้ง รวม 6 เขต ได้แก่ เขตบางกอกน้อย, บางพลัด, ห้วยขวาง, บางบอน, บางขุนเทียน และหนองแขม

